《金缕曲 寄怀家祥玉姊》
清代·邓瑜

雪酿梅花白。意沉沉、故乡何在，旧家遥隔。铁马金戈盈大地，同是天涯寄迹。

又几处、轻成离别。泛宅浮家重渡海，各伤心、珍重殷勤说。

分袂也，泪痕湿。

无端冷雨敲窗疾。最魂销、深宵倾听，一番萧槭。海水天风欺客梦，此际愁心山叠。

况漏断、灯残人寂。独个裁笺凭达意，寄相思、欲写还停笔。

传语道，远相忆。